Ela tlhoko se se neng sa direga fa baeteledipele ba Bajuda ba utlwa gore Jesu o tsositse Lasaro. Efangele ya ga Johane e bega gore: “Baperesiti ba bagolo le Bafarasai ba phutha Sanehederine mmogo mme ba re: ‘Re tla dirang, ka gonne monna yono o dira ditshupo di le dintsi? Fa re mo lesa ka tsela eno, botlhe ba tla dumela mo go ene, mme Baroma ba tla tla mme ba tseye lefelo la rona mmogo le setšhaba sa rona.’” (Johane 11:47, 48) Sanehederine e ne e leba Jesu jaaka motho yo o tlileng go ganetsa taolo e setlhopha seno sa bodumedi se nang le yone le yo o dirang gore go se ka ga nna le tolamo mo setšhabeng se Pilato a neng a lebeletse gore ba se tlhokomele. Mokgatlho le fa e ka nna ofe o Baroma ba neng ba ka o tsaya e le wa botsuolodi o ne o ka dira gore Baroma ba batle go tsenya letsogo mo tsamaisong ya Sejuda—e leng sengwe se Sanehederine e neng e sa batle gotlhelele gore se direge.